CELEX: 32021D0597
Language: lv
Date: 2021-04-12 00:00:00
Title: Komisijas Īstenošanas lēmums (ES) 2021/597 (2021. gada 12. aprīlis), ar ko nosaka ārkārtas pasākumus saistībā ar apstiprinātiem mazās stropu vaboles invāzijas gadījumiem Itālijā (izziņots ar dokumenta numuru C(2021) 2365) (Autentisks ir tikai teksts itāļu valodā) (Dokuments attiecas uz EEZ)

14.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 128/4
               
            
         KOMISIJAS ĪSTENOŠANAS LĒMUMS (ES) 2021/597
         (2021. gada 12. aprīlis),
         ar ko nosaka ārkārtas pasākumus saistībā ar apstiprinātiem mazās stropu vaboles invāzijas gadījumiem Itālijā
         
            
               (izziņots ar dokumenta numuru C(2021) 2365)
            
         
         (Autentisks ir tikai teksts itāļu valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (1), un jo īpaši tās 259. panta 1. punkta pirmās daļas a) apakšpunktu,
         tā kā:
         
                     (1)
                  
                  
                     Mazā stropu vabole (Aethina tumida) ir Subsahāras Āfrikas vietējais kukainis, kas pēdējās desmitgadēs izplatījies visā pasaulē un kas spēj strauji vairoties īpaši peru, ziedputekšņu un šūnu medus klātbūtnē. Pieauguši īpatņi var nolidot līdz pat vairākiem kilometriem, lai ieperinātos citās vietās. Mazās stropu vaboles invāzija ir iekļauta Regulas (ES) 2016/429 II pielikumā, kas grozīts ar Komisijas Deleģēto regulu (ES) 2018/1629 (2), un Komisijas Īstenošanas regulas (ES) 2018/1882 (3) pielikumā.
                  
               
                     (2)
                  
                  
                     Savienībā mazā stropu vabole lielākoties nav sastopama, taču kopš 2014. gada septembra ir notikusi invadēšanās Itālijas Sicīlijas reģionā un Kalabrijas reģionā. Ar Komisijas Īstenošanas lēmumu 2014/909/ES (4) ir noteikti konkrēti dzīvnieku veselības aizsardzības pasākumi attiecībā uz apstiprinātu mazās stropu vaboles invāziju Itālijā. Patlaban gan Kalabrijas reģions, gan Sicīlijas reģions kā apgabali, uz kuriem attiecas minētie aizsardzības pasākumi, ir iekļauti minētā īstenošanas lēmuma pielikumā. Minētais īstenošanas lēmums tiek piemērots līdz 2021. gada 21. aprīlim.
                  
               
                     (3)
                  
                  
                     Itālijas centrālā kompetentā iestāde Komisiju nesen informēja par to, ka Kalabrijas reģiona dravas, stropi, kurus vietējās kompetentās iestādes novieto un aprūpē, lai izpētītu situāciju, un savvaļas medus bites joprojām invadējas ar mazo stropu vaboli. Apstiprinātos invāzijas gadījumos dravas un stropi tika iznīcināti. Vietējā kompetentā iestāde minētajā reģionā noteica aizsardzības zonu un aizliedza medus bišu un noteiktu citu preču pārvietošanu no minētā reģiona. Tomēr vietējā kompetentā iestāde mazo stropu vaboli nespēja izskaust. Mazās stropu vaboles izplatīšanās no skartā apgabala Itālijā varētu radīt nopietnu apdraudējumu medus bitēm un kamenēm citur Savienībā.
                  
               
                     (4)
                  
                  
                     No informācijas, kuru Komisijai iesniegusi Itālijas centrālā kompetentā iestāde, izrietēja arī tas, ka kopš 2014. gada septembra Sicīlijas reģiona dravās bijuši tikai divi apstiprināti mazās stropu vaboles invāzijas gadījumi un ka abi gadījumi ir izskausti. Konkrētāk, minētā kompetentā iestāde konstatēja, ka otrā invāzija 2019. gada jūnijā notika tāpēc, ka biškopis no Kalabrijas reģiona bija nelikumīgi pārvietojis zagtus bišu stropus, un vietējā kompetentā iestāde šo invāziju nekavējoties atklāja, izmeklēja un izskauda. Oficiālie dati, ko centrālā kompetentā iestāde savākusi no vietējām kompetentajām iestādēm pēc pienācīgu un reprezentatīvu oficiālās uzraudzības pasākumu īstenošanas, tai skaitā pēc kontrolstropu izmantošanas vairāku gadu garumā, apstiprina, ka Sicīlijas reģionā kopš 2014. gada septembra, izņemot 2019. gada jūnija invāziju, mazās stropu vaboles nav sastopamas. Tāpēc 2020. gada februārī vietējā kompetentā iestāde atcēla aizsardzības zonu, ko tā minētajā reģionā bija noteikusi, ņemot vērā apstiprināto gadījumu 2019. gada jūnijā.
                  
               
                     (5)
                  
                  
                     Lai novērstu nevajadzīgus tirdzniecības traucējumus Savienībā, nepieļautu, ka trešās valstis liek nepamatotus tirdzniecības šķēršļus, kā arī lai nepieļautu mazās stropu vaboles izplatīšanos uz citām Savienības daļām, ir lietderīgi noteikt ierobežojumus noteiktu preču pārvietošanai, ar kurām var izplatīt mazo stropu vaboli. Šiem ierobežojumiem būtu jālīdzinās Itālijas iestāžu noteiktajiem noteikumiem un Īstenošanas lēmumā 2014/909/ES noteiktajiem noteikumiem. Šie ārkārtas pasākumi būtu jāattiecina tikai uz Kalabrijas reģionu.
                  
               
                     (6)
                  
                  
                     Šajā lēmumā noteiktie pasākumi būtu jāpiemēro no 2021. gada 21. aprīļa, t. i., no Regulas (ES) 2016/429 piemērošanas sākumdienas. Ņemot vērā grūtības, ar kurām pēdējos gados kompetentā iestāde saskaras, Kalabrijas reģionā izskaužot mazo stropu vaboli, šie pasākumi būtu jāpiemēro trīs gadus.
                  
               
                     (7)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Šajā lēmumā piemēro šādas definīcijas:
            
                        a)
                     
                     
                        “strops” ir tvertne, ko izmanto medus bišu vai kameņu turēšanai;
                     
                  
                        b)
                     
                     
                        “drava” ir objekts, kurā tur medus bites vai kamenes;
                     
                  
                        c)
                     
                     
                        “neapstrādāti biškopības blakusprodukti” ir medus, bišu vasks, peru pieniņš, propoliss vai ziedputekšņi, kas nav paredzēti lietošanai pārtikā, kā definēts Komisijas Regulas (ES) Nr. 142/2011 (5) I pielikuma 10. punktā, un kam nav veikta neviena no minētās regulas XIV pielikuma II nodaļas 1. iedaļas 2. tabulas 10. rindas ceturtajā slejā minētajām pārstrādes procedūrām;
                     
                  
                        d)
                     
                     
                        “biškopības inventārs” ir lietoti stropi, stropu daļas un piederumi, ko izmanto dravā.
                     
                  
         
            2. pants
            
               1.   Itālija nodrošina, ka pielikumā uzskaitītajos apgabalos tiek īstenoti šādi ārkārtas pasākumi:
               
                           a)
                        
                        
                           aizliegums uz citiem Savienības apgabaliem nosūtīt šādas preces:
                           
                                       i)
                                    
                                    
                                       medus bites;
                                    
                                 
                                       ii)
                                    
                                    
                                       kamenes;
                                    
                                 
                                       iii)
                                    
                                    
                                       neapstrādāti biškopības blakusprodukti;
                                    
                                 
                                       iv)
                                    
                                    
                                       biškopības inventārs;
                                    
                                 
                                       v)
                                    
                                    
                                       lietošanai pārtikā paredzēti biškopības produkti šūnās;
                                    
                                 
                     
                           b)
                        
                        
                           stropu un dravu uzraudzība un epidemioloģiskā izmeklēšana, arī:
                           
                                       i)
                                    
                                    
                                       tādas pārvietošanas identificēšana un izsekošana, kas ir a) apakšpunktā minēto preču pārvietošana uz un no dravām un medus ievākšanas uzņēmumiem, kuri atrodas 20 km rādiusā no stropa(-iem), kurā(-os) ir apstiprināta mazās stropu vaboles invāzija;
                                    
                                 
                                       ii)
                                    
                                    
                                       šādas uzraudzības un epidemioloģiskās izmeklēšanas rezultātu paziņošana Komisijai.
                                    
                                 
                     
            
               2.   Pamatojoties uz 1. punkta b) apakšpunktā paredzēto inspekciju un epidemioloģisko izmeklēšanu rezultātiem, Itālija saskaņā ar Regulas (ES) 2016/429 257. pantu var ieviest piemērotus papildu ārkārtas pasākumus.
            
         
         
            3. pants
            Šo lēmumu piemēro no 2021. gada 21. aprīļa līdz 2024. gada 21. aprīlim.
         
         
            4. pants
            Adresāti
            Šis lēmums ir adresēts Itālijas Republikai.
         
         
            Briselē, 2021. gada 12. aprīlī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 84, 31.3.2016., 1. lpp.
         
         
            (2)  Komisijas Deleģētā regula (ES) 2018/1629 (2018. gada 25. jūlijs), ar ko groza slimību sarakstu, kas dots II pielikumā Eiropas Parlamenta un Padomes Regulai (ES) 2016/429 par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (OV L 272, 31.10.2018., 11. lpp.).
         
            (3)  Komisijas Īstenošanas regula (ES) 2018/1882 (2018. gada 3. decembris) par dažu slimību profilakses un kontroles noteikumu piemērošanu attiecībā uz sarakstā norādīto slimību kategorijām un ar ko izveido sarakstu ar sugām un sugu grupām, kas rada sarakstā norādīto slimību ievērojamu izplatības risku (OV L 308, 4.12.2018., 21. lpp.).
         
            (4)  Komisijas Īstenošanas lēmums 2014/909/ES (2014. gada 12. decembris) par konkrētiem aizsardzības pasākumiem attiecībā uz apstiprinātiem mazās stropu vaboles sastopamības gadījumiem Itālijā (OV L 359, 16.12.2014., 161. lpp.).
         
            (5)  Komisijas Regula (ES) Nr. 142/2011 (2011. gada 25. februāris), ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai (OV L 54, 26.2.2011., 1. lpp.).
      
      
         
            PIELIKUMS
            
                        Dalībvalsts
                     
                     
                        Apgabali, uz kuriem attiecas ārkārtas pasākumi
                     
                  
                        Itālija
                     
                     
                        Kalabrijas reģions: viss reģions